יום המסחר האחרון של השבוע באחד העם נחתם בירידות שערים במדדים המובילים, שהתמתנו לקראת סיום בעיקר בעקבות פתיחה חיובית של בורסות וול סטריט שהתאוששו משפל של חודשיים בעקבות נתוני צמיחה כלכלית מעודדים שפורסמו היום בארה"ב.
בתום המסחר מדד ת"א 25 ירד ב-0.65% לרמה של 1,299.45 נקודות ומדד ת"א 100 השיל 0.3% מערכו לרמה של 1,199.66 נקודות. מדד ת"א בנקים נחלש ב-0.45% ומדד נדל"ן 15 נותר ללא שינוי. מחזור המסחר היה גבוהה עקב פקיעה האופציות ועמד על 2.14 מיליארד שקל.
בגזרת המניות בלטו לשלילה אפריקה של לב לבייב שהשילה 3.25% מערכה, מניית בית ההשקעות מיטב דש נחלשה ב-2.85% והחברה לישראל וכיל נחלשו ב-2.7% ו-2.5% בהתאמה. לחיוב בלטו פרוטרום שהתחזקה ב-4.5%, סאפיינס התחזקה ב-3.6% על רקע דיווח על עסקה נוספת בה ענקית ביטוח אירופאית תטמיע את פתרון החברה לביטוח אלמנטארי במערב אירופה.
בסיכום שבועי מדד ת"א 25 ירד ב-1.7% ומדד ת"א 100 השיל גם כן 1.7% מערכו. בלטו בירידות השבוע מדד הביומד שנחלש ב-4.2% ומדד הטכנולוגיה שהשיל 3.2% מערכו.
בשוק הסולידי נרשמה היום מגמה דווקא מגמה חיובית, מדדי התל בונד רשמו עליות של עד 0.05% ובאגרות החוב הממשלתיות נרשמה ירידה של 0.03% בצמודים ל-10 שנים ועלייה של 0.04% בשקליים לאותה תקופת זמן.
עמית רוזנצויג, מנהל השקעות בכיר בהלמן אלדובי ליום המסחר וציין כי "השוק המקומי נסחר היום במגמה שלילית לאור הירידות שנרשמו אתמול בארה"ב והמשך אי הוודאות בקרב מדינות השווקים המתעוררים כאשר חלק ממדינות אלו מעלות ריביות על מנת להתמודד עם פיחות המטבעות לאור המשך צמצום תכנית ההרחבה הכמותית מכיוון ארה"ב".
"בשוק המקומי כיל מרכזת עניין ורושמת את הירידה החדה במעוף לאור דוח שלילי מצד פוטאש והורדת תחזיות. חברות התקשורת ממשיכות את המגמה השלילית מתחילת השנה לאור החשש מפני המשך תחרות ורגולציה בתעשייה. בשוק החוב האפיק הממשלתי שמר על יציבות עם נטייה לירידות שערים ועליית תשואות לאור עלייה בפרמיית הסיכון בשוק כאשר כפועל יוצא של האפיק הממשלתי גם האג"חים הקונצרנים רשמו ירידות שערים ועליית תשואות" סיכם רוזנצויג.
בשעת החפיפה עם אחד העם, בורסות וול סטריט מתאוששות משפל של חודשיים בעקבות נתוני צמיחה כלכלית מעודדים שפורסמו היום בארה"ב, ובעקבות דו"חות כספיים חיוביים שפירסמה אמש ענקית הרשתות החברתיות פייסבוק. מדד דאו ג'ונס מטפס ב-0.5%; מדד S&P 500, אשר נסגר ביום רביעי ברמתו הנמוכה ביותר מאז נובמבר, עולה ב-0.8%; מדד נאסד"ק מוסיף 1.3%.
חברת קולפלנט, העוסקת בפיתוח ויצור מוצרים לריפוי רקמות על בסיס קולגן אנושי, הודיעה על תוצאות מצוינות בניסוי פרה קליני במוצר לריפוי פצעים עמוקים אצל חולים סוכרתיים. כעת נערכת החברה לניסוי קליני במוצר אשר יחל בתוך חודשים ספורים. תוכנית החברה הינה להגיש בקשה לקבלת אישור CE במהלך הרבעון השלישי של שנת 2014. בתגובה מניית החברה איבשה 3.8% מערכה בתום המסחר.
חברת אר.אס.אל, העוסקת בפיתוח, ייצור ושיווק מוצרי אלקטרוניקה מתוחכמים לתחומי התעופה והארטילריה מודיעה כי קיבלה הזמנה לאספקת מערכת בקרה למטוסי F-16 לחיל אוויר של מדינה אירופאית בהיקף של 350 אלף יורו. ההזמנה האמורה צפויה להיות מסופקת במלואה ממלאי החברה במהלך הרבעון הראשון של שנת 2014 ומשולמת במהלך רבעון זה. מניית החברה נותרה ללא שינוי בתום המסחר.
חברת הביופרמצבטיקה ביוקנסל, העוסקת במחקר ופיתוח של תרופות למחלת הסרטן, השלימה הנפקת זכויות לבעלי מניותיה וגייסה 9.24 מיליון שקל. בידי החברה התקבלו הודעות ניצול לרכישת 99.45% מכלל יחידות הזכות שהוצעו. במסגרת ההנפקה מימשה בעלת השליטה בחברה, כלל תעשיות ביוטכנולוגיה (71.14%), את מלוא הזכויות שבידיה בסך כולל של כ-6.42 מיליון שקל.